《喜晴》
宋代·周弼

久客无别望，出门惟快晴。
茅店局促卧，村静不打更。
淅沥渐有间，四檐稍收声。
俯身问僮仆，贪睡语辄惊。
耳边嘈囋动，邻房先戒行。
拂拭弄包裹，人健脚亦轻。
溪舂黄粮响，窗扫巨竹倾。
山路少泥土，意想砂砾平。
舍梦弃衾枕，披衣散纵横。
屈指计道里，陡觉神思清。
菜老复命煮，小鲜岂足烹。
旅饭任粗粝，苞苴且难成。
值雨及雷雹，一阻三宿程。
南北互有适，后先何必争。
东方晓色至，隐隐大渐明。
分手出门去，相引行水坑。

作者简介：周弼（一一九四--一二五五），字伯弜，（又作伯弼，正卿），汝阳（今河南汝南）人，祖籍汶阳（今山东汶上）。周文璞之子。与李龏同庚同里。诗书画皆工，尤擅画墨竹。宁宗嘉定间进士（《江湖后集》卷一小传）。曾任江夏令。十七年（1224）即解官（本集卷二《甲申解官归故居有以书相问者》）。以后仍漫游东南各地，是否复官不详。卒于理宗宝佑三年（1255）。